和羅倅竹園唱和之什
作者：趙善括
朝代：宋

paragraphs: 平生抱迂疏，舉世無兩箇。
每爲饑所驅，奔走不可奈。
嘗聞伯夷風，粗爾立頑懦。
初試巖邑宰，再作侯藩佐。
一麾來江湖，不容暖席坐。
流行遇坎止，留落寓江左。
軻毀遭臧倉，孔厄類陽貨。
從來宦情薄，况已心力惰。
二兒可應門，肯堂復肯播。
東湖五畝宅，喜賦歸來些。
林亭足遐觀，竹齋宜醉卧。
自謂景物幽，絕唱無人和。
朅來憩水濱，光淥靜無涴。
一見羅夫子，道眼俱看破。
始知蠛蠓飛，未識天壤大。
萬竿旌旗林，五車牛馬馱。
羨君如籍咸，媿我非白賀。
續貂慙斐然，君恕毋督過。